ХАЙНРИХ ХАЙНЕ

ДОЛИНА НА СКРЪБТА

Превод от немски: Димитър Дублев, —

chitanka.info

През пролуките вятър вей —

в тавана на постели

нещастни две души лежат,

от глад почти примрели.

Едната мръзнеща мълви:

„С ръцете прегърни ме,

уста до мойта притисни

и топлина ще има!“

Продумва другата тогаз:

„Когато те погледна,

изчезва скръб и глад, и студ

и мойта земна бедност.“

Целуват се и плачат те,

ръцете си съгряват

и пеят, смеят се дори,

накрая онемяват.

В зори хирург и комисар

по стълбището тракат —

установяват те смъртта

на двамата бедняка.

„Във случая студът с глада

така се съюзили,

че причинили са смъртта,

най-малко — ускорили —

поде хирургът, — затова

в такива люти зими

дебели дрехи и храна

са най-необходими.“

ЗАСЛУГИ

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.

Table of Contents

Заглавна страница

Основен текст

Заслуги